Document ID: 31990R1327

NEUVOSTON ASETUS (ETY) N:o 1327/90,
annettu 14 päivänä toukokuuta 1990,
lopullista viininviljelyaloista luopumista koskevan palkkion myöntämisestä viinivuosiksi 1988/1989 1995/1996 annetun asetuksen (ETY) N:o 1442/88 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
ottaa huomioon talous- ja sosiaalikomitean lausunnon(3),
sekä katsoo, että
asetuksen (ETY) N:o 1442/88(4) 14 artiklassa säädetään, että Euroopan maatalouden ohjaus- ja tukirahastosta (EMOTR) korvataan jäsenvaltioille 70 prosenttia luopumispalkkioiden myöntämisestä aiheutuneista kustannuksista; tähän asti tästä korvauksesta on maksanut 50 prosenttia ohjausosasto ja 50 prosenttia tukiosasto; seuraavan ajanjakson osalta on tarkistettava ohjaus- ja tukiosastojen kesken tapahtuvan jakamisen menettelyä, ja
asetuksessa (ETY) N:o 1442/88 tarkoitettujen toimenpiteiden toteuttamisen ensimmäisessä vaiheessa on ilmennyt, että nykyisessä rahoitusjärjestelmässä ei palkkioiden maksaminen viljelijöille tapahdu nopeasti, sillä jäsenvaltioissa tarpeellisten summien toimittamisessa maksavien toimielimien käyttöön on vaikeuksia, mikä aiheuttaa huomattavia myöhästymisiä; näissä olosuhteissa tuottajien kiinnostus luopumispalkkioita kohtaan on huomattavasti heikentynyt ja tämän toimen tarkoituksena ollut markkinoiden tasapainon palauttaminen on muuttunut kyseenalaiseksi, etenkin kun uusimmat tiedot viininkulutuksen määrästä eivät ole kannustavia; näyttää välttämättömältä tehdä kaikki mahdollinen haluttujen tulosten saavuttamiseksi, jotta laajamittaisiin ylijäämän poistamiseen tähtääviin interventioihin ei tarvitsisi ryhtyä, ja katsoa 1 päivästä tammikuuta 1990 alkaen lopullista viininviljelyalueista luopumista koskevien palkkioiden maksaminen maatalousmarkkinoiden tasapainottamiseen tähtääväksi interventioksi,
ON ANTANUT TÄMÄN ASETUKSEN:
1 artikla
Lisätään asetukseen (ETY) N:o 1442/88 artikla seuraavasti:
"17 a artikla
Edellä olevaa 14, 15, 16 ja 17 artiklaa sovelletaan viimeistään 31 päivänä joulukuuta 1989 tehtyihin raivaustoimiin.
Kaikkien 1 päivän tammikuuta 1990 ja 31 päivän joulukuuta 1992 välillä tapahtuneiden luopumistoimien osalta 1 artiklassa tarkoitetun lopullista luopumista koskevan palkkion maksaminen katsotaan maatalousmarkkinoiden tasapainottamiseen tähtääväksi interventioksi, yhteisen maatalouspolitiikan rahoituksesta 21 päivänä huhtikuuta 1970 annetun neuvoston asetuksen (ETY) N:o 729/70 (*), sellaisena kuin se on viimeksi muutettuna asetuksella (ETY) N:o 2048/88 (**), 1 artiklan 2 kohdassa tarkoitetussa merkityksessä.
Neuvosto päättää komission ehdotuksesta määräenemmistöllä viimeistään 31 päivänä joulukuuta 1992 toimen rahoitukseen kyseisen päivämäärän jälkeen liittyvistä säännöksistä.
(*) EYVL N:o L 94, 28.4.1970, s. 13.
(**) EYVL N:o L 185, 15.7.1988, s. 1."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 14 päivänä toukokuuta 1990.

Labels: 15
17
19
6